Forslag til RÅDETS FORORDNING (EF) Nr. . . .

af . . .

om ændring af forordning (EØF) nr. 1308/70 om den fælles markedsordning for hør og hamp (96/C 125/11)

96/0063 (CNS)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 4, stk. 2, sidste afsnit, i forordning (EØF) nr. 1308/70 (1), senest ændret ved forordning (EF) nr. 3290/94 (2), er det fastsat, at støttebeløbet for hør differentieres ved hjælp af reduktions- og forhøjelseskoefficienter, der opstilles på grundlag af det gennemsnitlige frøudbytte, der er konstateret i de homogene produktionsområder for de forskellige anvendte høstmetoder; under hensyntagen til anvendelsen af nye dyrknings- og høstmetoder, navnlig i visse regioner, hvor høravl ikke var udbredt eller kun var lidt udbredt, vil det være hensigtsmæssigt at ophæve de nuværende koefficienter og at fastsætte en reduktion i støttebeløbet i det tilfælde, hvor den anvendte høstmetode ikke går ud på at høste hele planten; dette mål kan nås ved en reduktion af støtten i de tilfælde, hvor der anvendes andre høstmetoder end rydning af planterne;

hørmarkedet har i de senere år været præget af meget bratte og meget betydelige udsving i hørfiberpriserne og dermed også i EF's hørarealer; af hensyn til markedsstabiliteten og for at undgå en for stor stigning i budgetudgifterne bør der indføres en ordning med maksimalt garantiareal, som indebærer en formindskelse af støtten svarende til overskridelsen af dette areal; da de berørte erhvervsdrivende skal have tid til at tilpasse sig denne ordning, bør det fastsættes, at den indføres fra produktionsåret 1997/98;

under den praktiske anvendelse af ordningen kunne det vise sig nødvendigt at foretage andre tilpasninger af ordningen; der bør derfor fastsættes en fremgangsmåde, som giver Rådet mulighed for at vurdere ordningen på grundlag af en rapport fra Kommissionen, som skal forelægges senest inden begyndelsen af produktionsåret 1999/2000 -

UDSTEDT FØLGENDE FORORDNING:

Artikel 1

I forordning (EØF) nr. 1308/70 foretages følgende ændringer:

1) Artikel 4, stk. 2, tredje afsnit, affattes således:

»Støttebeløbet for hør høstet på anden måde end ved rydning af stænglerne, eventuelt reduceret med de i artikel 2, stk. 3, omhandlede tilbageholdte beløb og eventuelt formindsket i overensstemmelse med bestemmelserne i stk. 2a, reduceres med et fast beløb. Ved beregningen af dette beløb tages der hensyn til forskellen imellem produktionsomkostningerne for denne høstmetode, og for rydning af stænglerne, denne forskel formindskes med værdiforskellen imellem de producerede hørfibre.

Dette beløb beregnes inden produktionsårets begyndelse efter fremgangsmåden i artikel 12.«

2) I artikel 4 indsættes som stk. 2a:

»2a. Der indføres et maksimalt garantiareal, som giver ret til ydelse af den i stk. 1 nævnte støtte for hør.

Dette areal fastsættes til 81 500 ha pr. produktionsår.

Hvis de faktisk tilsåede og afhøstede arealer i løbet af et produktionsår overstiger det maksimale garantiareal, nedsættes støtten for dette produktionsår i de enkelte medlemsstater, eventuelt efter fradrag af det i artikel 2, stk. 3, omhandlede tilbageholdte beløb, med en procentdel svarende til den procentdel, hvormed arealet er overskredet.

Det beløb, hvormed støtten formindskes, fastsættes efter fremgangsmåden i artikel 12.«

3) Artikel 16 affattes således:

»Artikel 16

Eventuelle overgangsforanstaltninger, som viser sig nødvendige for at lette gennemførelsen af tilpasningerne til den ordning, der skal anvendes fra produktionsåret 1997/98, vedtages efter fremgangsmåden i artikel 12. De anvendes højst indtil udgangen af produktionsåret 1997/98.«

4) Som artikel 16a indsættes:

»Artikel 16a

Senest inden begyndelsen af produktionsåret 1999/2000 forelægger Kommissionen Rådet en rapport om, hvordan støtteordningen for hør og hamp fungerer. Hvis rapporten tilsiger det, træffer Rådet med kvalificeret flertal på forslag af Kommissionen og efter høring af Europa-Parlamentet beslutning om eventuelle justeringer af ordningen, dels under hensyntagen til erfaringerne med denne ordning, dels under hensyntagen til erfaringerne med støtteordningen for markafgrøder og bomuld.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. august 1997, bortset fra artikel 1, nr. 3, som anvendes fra denne forordnings ikrafttræden.

Forordningen er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) EFT nr. L 146 af 4. 7. 1970, s. 1.

(2) EFT nr. L 349 af 31. 12. 1994, s. 105.